ΑΠΟΨΕΙΣ

Αυτό το διήμερο στη Βουλή που συζητήθηκε το νομοσχέδιο για την ταυτότητα φύλου ήταν πλήρως αποκαλυπτικό. Ένα θέμα που αφορά στην πραγματικότητα πολύ λίγους συνανθρώπους μας αλλά αποτελεί σημαντικότατο ζήτημα για μια σύγχρονη κοινωνία όπως αυτή που θεωρητικά θέλουμε να είμαστε, έριξε μάσκες και ανέδειξε με τον καλύτερο τρόπο αντιλήψεις αναχρονιστικές και εντέλει σε πολλές περιπτώσεις τρομακτικές. Έδειξε, τελικά μια Βουλή με σημεία και τέρατα και λογής λογής… εξωγήινους που δυστυχώς εμείς βάλαμε εκεί μέσα.

Και δεν μιλάμε για τους βουλευτές της Χρυσής Αυγής, αυτοί είναι γνωστοί. Σε πλήρη ευθυγράμμιση με τον ήρωα τους σίγουρα δεν θα είχαν κανένα πρόβλημα να βάζουν ροζ τρίγωνα στους ομοφυλόφιλους και να τους κλείνουν σε στρατόπεδα συγκέντρωσης. Πόσο μάλλον στα άτομα που θέλουν να ανήκουν σε διαφορετικό φύλο απ’ αυτό με το οποίο γεννήθηκαν.

Από την άλλη ο Κυριάκος Μητσοτάκης, ενδεχομένως να βρίσκεται και σε σύγχυση. Μόνο έτσι εξηγείται το τουλάχιστον ατυχές «παράδειγμα» που παρουσίασε στη Βουλή με τον νέο που ήθελε να αλλάξει φύλο επειδή του το είπαν οι εξωγήινοι. Οι πληροφορίες από το περιβάλλον του αναφέρουν πως ο ίδιος είναι πραγματικά υπέρ των δικαιωμάτων των ΛΟΑΤΚΙ ατόμων. Βέβαια η Νέα Δημοκρατία είναι ένα κόμμα που όσο και αν θέλει να το κρύψει κάτω από τον μανδύα ενός «φιλελευθερισμού», έχει μέσα της ένα πλήρως αντιδραστικό κομμάτι που θέλει να βροντοφωνάξει «Πατρίς-Θρησκεία-Οικογένεια», άσχετα από το αν αναγνωρίζει πως δεν είναι τώρα η ώρα να το κάνει.

Η δυσφορία φύλου είναι μια χρόνια κατάσταση που εμφανίζεται από πολύ νωρίς στην ζωή ενός ανθρώπου. Δεν ξυπνάει κάποιος ή κάποια ένα πρωί και αποφασίζει να αλλάξει φύλο. Δεν είναι μια απόφαση της στιγμής, είναι μια ανυπόφορη κατάσταση που μπορεί να κουβαλάει ένας άνθρωπος όλη του τη ζωή. Η διαδικασία αλλαγής φύλου είναι μακροχρόνια και δύσκολη (επίσης μέχρι την τελική της φάση πλήρως αναστρέψιμη) δεν είναι κάτι που ξεκινά κάποιος ελαφρά τη καρδία. Το ότι το καλύτερο επιχείρημα που μπορούσε να φέρει στην Βουλή ήταν αυτό με τους «εξωγήινους» δεν λέει και τα καλύτερα για τον «μελλοντικό πρωθυπουργό» ο οποίος αν συνεχίσει έτσι μπορεί να καταστεί και ο ίδιος «εξωγήινος» στην κοινωνία.

Και βέβαια υπάρχει ο Βασίλης Λεβέντης. Αυτός ο πολιτικός που μοίραζε καρκίνους στο παρελθόν αλλά τώρα «έχει σοβαρέψει» σύμφωνα με τους υποστηρικτές του. Εμφανίστηκε στην Βουλή σαν να ήταν σε ένα καφενείο σε κάποιο χωριό και μίλησε για «ανώμαλα πράγματα» και καταστάσεις που πάνε «κόντρα στη φύση» αλλά και κόντρα στην εκκλησία. Στη συνέχεια συνεχίζοντας την ρητορική του καφενείου δεν παρέλειψε να μας ενημερώσει ότι δεν πρέπει να παίρνουμε τις αξίες μας από την Ευρώπη αλλά να δίνουμε εμείς (που είμαστε βέβαια ανώτεροι και όχι «Φραγκολεβαντίνοι») τις αξίες μας στην Ευρώπη.

Ο νέος νόμος για την ταυτότητα φύλου έχει κενά και ελλείψεις. Αποτέλεσε όμως μια καλή αφορμή για να ξεκινήσει μια συζήτηση για συνανθρώπους μας που επειδή είναι διαφορετικοί ζουν μια ζωή στην απομόνωση και στην εγκατάλειψη. Μια ζωή τόσο ανυπόφορη που πολλές φορές τα διεμφυλικά άτομα αποφασίζουν να την τερματίσουν. Η συζήτηση αυτή πρέπει να ξεκινήσει και μάλιστα άμεσα γιατί αν δεν δημιουργηθεί μια κοινωνία ανοιχτή στην διαφορετικότητα, με σεβασμό στα ανθρώπινα δικαιώματα και στην ελεύθερη επιλογή, τίποτα δεν μπορεί να αλλάξει ένας νόμος. Βέβαια, αυτή η κοινωνία έχει βγάλει και αυτή την Βουλή.